**Aprob**

**Director executiv**

**KRIZSANOVSZKI ENIKŐ**

**COD DE CONDUITĂ**

**AL PERSONALULUI DIRECȚIEI JUDEȚENE PENTRU SPORT ȘI TINERET MARAMUREȘ**

**Capitolul I**

**Domeniul de aplicare și principii generale**

 Art. 1 – **Domeniul de aplicare**

1. Codul de conduită a personalului Direcției Județene pentru Sport și Tineret Maramureș, denumit în continuare cod de conduită, reglementează normele de conduită profesională a personalului angajat
2. Normele de conduită profesională prevăzute de prezentul cod de conduită sunt obligatorii pentru personalul angajat din cadrul Direcției Județene pentru Sport și Tineret Maramureș, încadrat în baza prevederilor Legii nr. 53/2003 (R) cu modificarile ulterioare, a Legii nr.188/1999 cu modificările și completările ulterioare și pe baza codului administrativ OUG 57/2019.

Art. 2 – **Obiective**

Obiectivele prezentului cod de conduită urmăresc să asigure creșterea calității serviciului public, o bună administrare în realizarea interesului public, precum și eliminarea birocrației și a faptelor de corupție din administrația publică, prin:

a) reglementarea normelor de conduită profesională necesare realizării unor raporturi sociale și profesionale corespunzatoare creării și menținerii la nivel înalt a prestigiului Direcției Județene pentru Sport și Tineret Maramureș și al personalului angajat;

b) informarea publicului cu privire la conduita profesională la care este îndreptățit să se aștepte din partea personalului angajat în exercitarea funcției;

c) crearea unui climat de încredere și respect reciproc între cetățeni și personalul angajat din cadrul Direcției Județene pentru Sport și Tineret Maramureș.

Art. 3 – **Principii generale**

**Principii aplicabile conduitei profesionale a funcţionarilor publici şi personalului contractual din administraţia publică**

Principiile care guvernează conduita profesională a funcţionarilor publici şi a personalului contractual din administraţia publică sunt:

 a) **supremaţia Constituţiei şi a legii**, principiu conform căruia persoanele care ocupă diferite categorii de funcţii au îndatorirea de a respecta Constituţia şi legile ţării;

 b) **prioritatea interesului public**, în exercitarea funcţiei deţinute;

 c)**asigurarea egalităţii de tratament a cetăţenilor** în faţa autorităţilor şi instituţiilor publice, principiu conform căruia persoanele care ocupă diferite categorii de funcţii au îndatorirea de a aplica acelaşi regim juridic în situaţii identice sau similare;

 d) **profesionalismul**, principiu conform căruia persoanele care ocupă diferite categorii de funcţii au obligaţia de a îndeplini atribuţiile de serviciu cu responsabilitate, competenţă, eficienţă, corectitudine şi conştiinciozitate;

 e) **imparţialitatea şi independenţa**, principiu conform căruia persoanele care ocupă diferite categorii de funcţii sunt obligate să aibă o atitudine obiectivă, neutră faţă de orice interes altul decât interesul public, în exercitarea funcţiei deţinute;

 f) **integritatea morală**, principiu conform căruia persoanelor care ocupă diferite categorii de funcţii le este interzis să solicite sau să accepte, direct ori indirect, pentru ei sau pentru alţii, vreun avantaj ori beneficiu în considerarea funcţiei pe care o deţin sau să abuzeze în vreun fel de această funcţie;

 g) **libertatea gândirii şi a exprimării**, principiu conform căruia persoanele care ocupă diferite categorii de funcţii pot să-şi exprime şi să-şi fundamenteze opiniile, cu respectarea ordinii de drept şi a bunelor moravuri;

 h) **cinstea şi corectitudinea**, principiu conform căruia în exercitarea diferitelor categorii de funcţii ocupanţii acestora trebuie să fie de bună-credinţă;

 i) **deschiderea şi transparenţa**, principiu conform căruia activităţile desfăşurate în exercitarea diferitelor categorii de funcţii sunt publice şi pot fi supuse monitorizării cetăţenilor;

 j) **responsabilitatea şi răspunderea**, principiu potrivit căruia persoanele care ocupă diferite categorii de funcţii răspund în conformitate cu prevederile legale atunci când atribuțiile de serviciu nu au fost îndeplinite corespunzător.

 Art. 4 – **Termeni**

 În înțelesul prezentei legi, expresiile și termenii de mai jos au urmatoarele semnificații:

a) **personal angajat** - persoana angajată intr-o funcție în cadrul Direcției Judetene pentru Sport și Tineret Maramureș în condițiile Legii nr. 53/2003 (R) cu modificarile ulterioare;

 b) **funcție** - ansamblul atribuțiilor și responsabilităților stabilite de Direcția Județeană pentru Sport și Tineret Maramureș, în temeiul legii, în fișa postului;

 c**) interes public** - acel interes care implică garantarea și respectarea de către instituțiile și autoritățile publice a drepturilor, libertăților și intereselor legitime ale cetățenilor, recunoscute de Constituție, legislația internă și tratatele internaționale la care Romania este parte, precum și indeplinirea atribuțiilor de serviciu, cu respectarea principiilor eficienței, eficacității și economicității cheltuirii resurselor;

d) **interes personal** - orice avantaj material sau de altă natură, urmărit ori obținut, în mod direct sau indirect, pentru sine ori pentru alții, de către personalul contractual prin folosirea reputației, influenței, facilităților, relațiilor, informațiilor la care are acces, ca urmare a exercitării atribuțiilor funcției:

 e) **conflict de interese** - acea situație sau imprejurare în care interesul personal, direct ori indirect, al angajatului contractual contravine interesului public, astfel încât afectează sau ar putea afecta independența și imparțialitatea sa în luarea deciziilor ori îndeplinirea la timp și cu obiectivitate a îndatoririlor care îi revin în exercitarea funcției deținute;

f) **informatie de interes public** - orice informatie care priveste activitatile sau care rezulta din activitatile Direcției Judetene pentru Sport și Tineret Maramureș, indiferent de suportul ei;

g**) informație cu privire la date personale** - orice informație privind o persoană identificată sau identificabilă.

**Capitolul II**

 **Norme generale de conduită profesională a personalului angajat prevăzute de O.U.G. nr.57/2019**

Art. 5 **– Asigurarea unui serviciu public de calitate**

 (1) Personalul angajat are obligația de a asigura un serviciu public de calitate în beneficiul cetățenilor, prin participarea activă la luarea deciziilor și la transpunerea lor în practica, în scopul realizării competențelor Direcției Judetene pentru Sport și Tineret Maramureș, în limitele atribuțiilor stabilite prin fișa postului.

 (2) In exercitarea funcției personalul are obligația de a avea un comportament profesionist, precum și de a asigura, în condițiile legii, transparența administrativă, pentru a câștiga și a menține încrederea publicului în integritatea, imparțialitatea și eficacitatea Direcției Judetene pentru Sport și Tineret Maramureș.

 Art. 6 – **Respectarea Constituției și a legilor**

(1) Angajații au obligația ca, prin actele și faptele lor, să promoveze supremația legii,să respecte Constituția, legile țării, statul de drept, drepturile și libertățile fundamentale ale cetățenilor în relația cu D.J.S.T. Maramureș precum să acționeze pentru punerea în aplicare a dispozițiilor legale, în conformitate cu atribuțiile care le revin, cu aplicarea normelor de conduit care rezultă din îndatoririle prevăzut de lege.

 (2) Personalul angajat trebuie să se conformeze dispozițiilor legale privind restrângerea exercițiului unor drepturi, datorată naturii funcțiilor deținute.

Art. 7 – **Loialitatea față de Direcția Județeană pentru Sport și Tineret Maramureș**

 (1) Personalul contractual are obligația de a apăra cu loialitate prestigiul Direcției Județene pentru Sport și Tineret Maramureș , precum și de a se abține de la orice act ori fapt care poate produce prejudicii imaginii sau intereselor legale ale acestuia.

 (2) Angajatilor le este interzis:

 a) să exprime în public aprecieri neconforme cu realitatea în legatură cu activitatea Direcției Judetene pentru Sport și Tineret Maramureș, cu politicile și strategiile acesteia ori cu proiectele de acte cu caracter normativ sau individual;

b) să facă aprecieri în legatură cu litigiile aflate în curs de soluționare și în care Direcția Județeană pentru Sport și Tineret Maramureș are calitatea de parte, dacă nu sunt abilitați în acest sens;

 c) să dezvăluie informații care nu au caracter public, în alte condiții decât cele prevazute de lege;

 d) să dezvăluie informațiile la care au acces în exercitarea funcției, dacă aceasta dezvaluire este de natura să atragă avantaje necuvenite ori să prejudicieze imaginea sau drepturile Direcției Judetene pentru Sport și Tineret Maramureș ori ale unor funcționari publici sau angajați contractuali, precum și ale persoanelor fizice sau juridice;

 e) să acorde asistență și consultanță persoanelor fizice sau juridice, în vederea promovării de acțiuni juridice ori de altă natură împotriva Direcției Judetene pentru Sport și Tineret Maramureș.

(3) Prevederile alin. (2) lit. a)-d) se aplică și după încetarea raportului de muncă, pentru o perioada de 2 ani, dacă dispozițiile din legi speciale nu prevăd alte termene.

(4) Prevederile prezentului cod de conduită nu pot fi interpretate ca o derogare de la obligația legală a personalului contractual de a furniza informații de interes public celor interesați, in condițiile legii.

Art. 8 – **Libertatea opiniilor**

(1) În îndeplinirea atribuțiilor de serviciu angajații au obligația de a respecta demnitatea funcției deținute, corelând libertatea dialogului cu promovarea intereselor Direcției Județene pentru Sport și Tineret Maramureș.

(2) În activitatea lor angajații au obligația de a respecta libertatea opiniilor și de a nu se lăsa înfluențați de considerente personale.

(3) În exprimarea opiniilor, personalul angajat trebuie să aibă o atitudine conciliantă și să evite generarea conflictelor datorate schimbului de păreri.

Art. 9 **- Activitatea publică**

(1) Comunicarea oficială a informaţiilor şi datelor privind activitatea Direcției Judetene pentru Sport și Tineret Maramureș, precum şi relaţiile cu mijloacele de informare în masă se asigură de către funcţionarii publici desemnaţi în acest sens de conducătorul autorităţii sau instituţiei publice, în condiţiile legii.

(2) Funcţionarii publici desemnaţi să participe la activităţi sau dezbateri publice, în calitate oficială, trebuie să respecte limitele mandatului de reprezentare încredinţat de conducătorul autorităţii ori instituţiei publice în care îşi desfăşoară activitatea.

(3) În cazul în care nu sunt desemnaţi în acest sens, funcţionarii publici pot participa la activităţi sau dezbateri publice, având obligaţia de a face cunoscut faptul că opinia exprimată nu reprezintă punctul de vedere oficial al Direcției Judetene pentru Sport și Tineret Maramureș.

(4) Funcţionarii publici pot participa la elaborarea de publicaţii, pot elabora şi publica articole de specialitate şi lucrări literare ori ştiinţifice, în condiţiile legii.

(5) Funcţionarii publici pot participa la emisiuni audiovizuale, cu excepţia celor cu caracter politic ori a celor care ar putea afecta prestigiul funcţiei publice.

(6) În cazurile prevăzute la alin. (4) şi (5), funcţionarii publici nu pot utiliza informaţii şi date la care au avut acces în exercitarea funcţiei publice, dacă acestea nu au caracter public. Prevederile alin. (3) se aplică în mod corespunzător.

(7) În exercitarea dreptului la replică şi la rectificare, a dreptului la demnitate, a dreptului la imagine, precum şi a dreptului la viaţă intimă, familială şi privată, funcţionarii publici îşi pot exprima public opinia personală în cazul în care prin articole de presă sau în emisiuni audiovizuale s-au făcut afirmaţii defăimătoare la adresa lor sau a familiei lor. Prevederile alin. (3) se aplică în mod corespunzător.

(8) Funcţionarii publici îşi asumă responsabilitatea pentru apariţia publică şi pentru conţinutul informaţiilor prezentate, care trebuie să fie în acord cu principiile şi normele de conduită prevăzute de prezentul cod.

 (9) Prevederile alin. (1) - (8) se aplică indiferent de modalitatea şi de mediul de comunicare.

Art. 10 **– Folosirea imaginii proprii**

În considerarea funcției pe care o deține, personalul angajat are obligația de a nu permite utilizarea numelui său a imaginii proprii în acțiuni publicitare pentru promovarea unei activități comerciale, precum și în scopuri electorale.

 Art. 11 – **Cadrul relațiilor în exercitarea atribuțiilor funcției**

(1) În relatiile cu personalul Direcției Județene pentru Sport și Tineret Maramureș, precum și cu persoanele fizice sau juridice, angajații sunt obligați să aibă un comportament bazat pe respect, bună credință, corectitudine, amabilitate, integritate morală și profesională.

 (2) Personalul angajat are obligația de a nu aduce atingere onoarei, reputației și demnității persoanelor din cadrul Direcției Județene pentru Sport și Tineret Maramureș, precum și ale persoanelor cu care intră în legatură în exercitarea funcției, prin:

a) întrebuințarea unor expresii jignitoare;

b)acte sau fapte care pot afecta integritatea fizică sau psihică a oricărei persoane

 c) dezvaluirea aspectelor vietii private;

d) formularea unor sesizari sau plangeri calomnioase.

(3) Personalul angajat trebuie să adopte o atitudine impartială și justificată pentru rezolvarea legală, clară și eficientă a problemelor cetățenilor.

(4) Pentru realizarea unor raporturi sociale şi profesionale care să asigure demnitatea persoanelor, eficienţa activităţii, precum şi creşterea calităţii serviciului public, se recomandă respectarea normelor de conduită prevăzute la alin. (1) - (3) şi de către celelalte subiecte ale acestor raporturi.

(5) Funcţionarii publici trebuie să adopte o atitudine demnă şi civilizată faţă de orice persoană cu care intră în legătură în exercitarea funcţiei publice, fiind îndrituiţi, pe bază de reciprocitate, să solicite acesteia un comportament similar.

(6) Funcţionarii publici au obligaţia de a asigura egalitatea de tratament a cetăţenilor în faţa autorităţilor şi instituţiilor publice, principiu conform căruia funcţionarii publici au îndatorirea de a preveni şi combate orice formă de discriminare în îndeplinirea atribuţiilor profesionale.

Art. 12 **– Conduita în cadrul relațiilor international**

 (1) Personalul angajat care reprezintă Direcția Județeană pentru Sport și Tineret Maramureș în cadrul unor organizații internaționale, instituții de învățământ, conferințe, seminarii și alte activități cu caracter internațional are obligația să promoveze o imagine favorabilă țării și Direcției Judetene pentru Sport și Tineret Maramureș .

 (2) În relațiile cu reprezentanții altor state, angajaților le este interzis să exprime opinii personale privind aspecte naționale sau dispute internaționale.

 (3)În deplasările externe, personalul angajat este obligat să aibă o conduită corespunzatoare regulilor de protocol și le este inerzisă încălcarea legilor și obiceiurilor țării gazdă.

 Art. 13 **- Interdictia privind acceptarea cadourilor, serviciilor și avantajelor**

(1)Angajațior le este interzis să solicite sau să accepte direct sau indirect cadouri, servicii, favoruri, invitații sau orice alt avantaj, care le sunt destinate personal, familiei, parinților, prietenilor ori persoanelor cu care au avut relații de afaceri sau de natură politică, care le pot influența imparțialitatea în exercitarea funcțiilor deținute ori pot constitui o recompensă în raport cu aceste funcții.

(2) Sunt exceptate de la prevederile alin. (1) bunurile pe care funcţionarii publici le-au primit cu titlu gratuit în cadrul unor activităţi de protocol în exercitarea mandatului sau a funcţiei publice deţinute, care se supun prevederilor legale specifice.

Art. 14 **– Participarea la procesul de luare a deciziilor**

(1) In procesul de luare a deciziilor angajații au obligația să acționeze conform prevederilor legale și să își exercite capacitatea de apreciere în mod fundamentat și imparțial.

(2) Angajaților le este interzis să promită luarea unei decizii de către Direcția Județeană pentru Sport și Tineret Maramureș, precum și indeplinirea atribuțiilor în mod privilegiat.

 Art. 15 – **Obiectivitate in evaluare**

 (1) In exercitarea atribuțiilor specifice functiilor de conducere, angajatii au obligatia sa asigure egalitatea de sanse și tratament cu privire la dezvoltarea carierei pentru personalul angajat din subordine.

(2) Personalul angajat de conducere are obligatia sa examineze și sa aplice cu obiectivitate criteriile de evaluare a competentei profesionale pentru personalul din subordine, atunci cand propune ori aproba avansari, promovari, transferuri, acordarea de stimulente materiale sau morale, excluzand orice forma de favoritism ori discriminare.

(3) Funcţionarii publici de conducere sunt obligaţi să sprijine propunerile şi iniţiativele motivate ale personalului din subordine, în vederea îmbunătăţirii activităţii autorităţii sau instituţiei publice în care îşi desfăşoară activitatea, precum şi a calităţii serviciilor publice oferite cetăţenilor.

(4) În exercitarea atribuţiilor de coordonare, precum şi a atribuţiilor specifice funcţiilor publice de conducere, funcţionarii publici au obligaţia de a asigura organizarea activităţii personalului, de a manifesta iniţiativă şi responsabilitate şi de a susţine propunerile personalului din subordine.

(5) Înalţii funcţionari publici şi funcţionarii publici de conducere au obligaţia să asigure egalitatea de şanse şi tratament cu privire la dezvoltarea carierei personalului din subordine, în condiţiile legislaţiei specifice aplicabile fiecărei categorii de personal. În acest sens, aceştia au obligaţia:

a) să repartizeze sarcinile în mod echilibrat, corespunzător nivelului de competenţă aferent funcţiei publice ocupate şi carierei individuale a fiecărei persoane din subordine;

b) să asigure coordonarea modului de îndeplinire a sarcinilor, cu valorificarea corespunzătoare a competenţelor fiecărei persoane din subordine;

c) să monitorizeze performanţa profesională individuală şi colectivă a personalului din subordine, să semnaleze în mod individual performanţele necorespunzătoare şi să implementeze măsuri destinate ameliorării performanţei individuale şi, după caz, colective, atunci când este necesar;

d) să examineze şi să aplice cu obiectivitate criteriile de evaluare a competenţei profesionale pentru personalul din subordine, atunci când propun acordarea de stimulente materiale sau morale;

e) să evalueze în mod obiectiv necesarul de instruire profesională al fiecărui subordonat şi să propună participarea la programe de formare şi perfecţionare profesională pentru fiecare persoană din subordine;

f) să delege sarcini şi responsabilităţi, în condiţiile legii, persoanelor din subordine care deţin cunoştinţele, competenţele şi îndeplinesc condiţiile legale necesare exercitării funcţiei respective;

g) să excludă orice formă de discriminare şi de hărţuire, de orice natură şi în orice situaţie, cu privire la personalul din subordine.

Art. 16 – **Folosirea abuzivă a atribuțiilor functiei detinute**

 (1) Personalul angajat are obligația de a nu folosi atribuțiile functiei detinute în alte scopuri decât cele prevăzute de lege.

(2) Prin activitatea de luare a deciziilor, de consiliere, de evaluare sau de participare la anchete ori acțiuni de control, personalul angajat nu poate urmări obținerea de foloase sau avantaje în interes personal ori producerea de prejudicii materiale sau morale altor persoane.

(3) Angajatii au obligatia de a nu interveni sau influența vreo ancheta de orice natură, din cadrul Direcției Judetene pentru Sport și Tineret Maramureș sau din afara acesteia, în considerarea funcției pe care o dețin.

 (4) Angajații au obligația de a nu impune altor angajați să se înscrie în organizații sau asociații, indiferent de natura acestora, ori de a nu le sugera acest lucru, promitându-le acordarea unor avantaje materiale sau profesionale.

 Art. 17 **– Utilizarea resurselor publice**

 (1) Personalul angajat este obligat să asigure ocrotirea proprietății publice și private a statului și a unităților administrativ-teritoriale, să evite producerea oricărui prejudiciu, acționând în orice situație ca un bun proprietar.

 (2) Personalul angajat are obligația să folosească timpul de lucru, precum și bunurile aparținând Direcției Judetene pentru Sport și Tineret Maramureș numai pentru desfășurarea activităților aferente funcției deținute.

 (3) Personalul angajat trebuie să propună și să asigure, potrivit atribuțiilor care îi revin, folosirea utilă și eficientă a banilor și resurselor publice, în conformitate cu prevederile legale.

(4) Personalului angajat care desfășoară activități publicistice în interes personal sau activități didactice îi este interzis să foloseasca timpul de lucru ori logistica Direcției Județene pentru Sport și Tineret Maramureș pentru realizarea acestora.

Art. 18- **Interdicţii şi limitări în ceea ce priveşte implicarea în activitatea politică**

(1) Funcţionarii publici pot fi membri ai partidelor politice legal constituite, cu respectarea interdicţiilor şi limitărilor prevăzute de lege.

 (2) Funcţionarii publici au obligaţia ca, în exercitarea atribuţiilor ce le revin, să se abţină de la exprimarea sau manifestarea publică a convingerilor şi preferinţelor lor politice, să nu favorizeze vreun partid politic sau vreo organizaţie căreia îi este aplicabil acelaşi regim juridic ca şi partidelor politice.

 (3) În exercitarea funcţiei publice, funcţionarilor publici le este interzis:

 a) să participe la colectarea de fonduri pentru activitatea partidelor politice, a organizaţiilor cărora le este aplicabil acelaşi regim juridic ca şi partidelor politice, a fundaţiilor sau asociaţiilor care funcţionează pe lângă partidele politice, precum şi pentru activitatea candidaţilor independenţi;

 b) să furnizeze sprijin logistic candidaţilor la funcţii de demnitate publică;

 c) să afişeze, în cadrul autorităţilor sau instituţiilor publice, însemne ori obiecte inscripţionate cu sigla şi/sau denumirea partidelor politice, ale organizaţiilor cărora le este aplicabil acelaşi regim juridic ca şi partidelor politice, ale fundaţiilor sau asociaţiilor care funcţionează pe lângă partidele politice, ale candidaţilor acestora, precum şi ale candidaţilor independenţi;

 d) să se servească de actele pe care le îndeplinesc în exercitarea atribuţiilor de serviciu pentru a-şi exprima sau manifesta convingerile politice;

 e) să participe la reuniuni publice cu caracter politic pe durata timpului de lucru.

**Capitolul III**

**Dispoziții finale**

Art. 19 – **Răspunderea**

(1) Încălcarea dispozițiilor prezentului cod de conduită atrage răspunderea disciplinară a personalului angajat, în condițiile legii.

 (2) Organele cu atribuții disciplinare au competența de a cerceta încalcarea prevederilor prezentului cod de conduită și de a propune aplicarea sancțiunilor disciplinare în conditiile Legii nr. 53/2003 (R) cu modificarile ulterioare.

 (3) în cazurile în care faptele săvârșite întrunesc elementele constitutive ale unor infracțiuni, vor fi sesizate organele de urmărire penală competențe, în condițiile legii.

 (4) Personalul angajat răspunde patrimonial, potrivit legii, în cazurile în care, prin faptele săvârșite cu încălcarea normelor de conduită profesională, aduce prejudicii persoanelor fizice sau juridice.

 Art. 20 **– Asigurarea publicității**

 Pentru informarea cetățenilor se va asigura publicitatea și se va afisa codul de conduită la sediul Direcției Judetene pentru Sport și Tineret Maramureș, intr-un loc vizibil.

Art. 21 –Incheiat azi 20.11.2019, prezentul cod de conduită etică intră în vigoare de la data luării la cunoștință de către personalul Direcției Județene pentru Sport și Tineret Maramureș

Intocmit

ILUȚ MAGDOLNA

Vizat

POP GABRIELA